Marrëdhëniet turko-amerikane
Kryeministri turk vjen në Uashington për të diskutuar mbi Sirinë dhe çështje të tjera rajonale
Kryeministri turk Rexhep Tajip Erdogan do të takohet me presidentin amerikan Barak Obama sot (të enjten) në Uashington. Të dy udhëheqësit janë të një mendimi që Presidenti sirian Bashar al-Assad duhet të largohet, pas dy vjet dhune që ka lënë më shumë se 70 mijë të vrarë. Por, siç njofton nga Stambolli korrespondenti i Zërit të Amerikës, Dorian Jones, zoti Obama dhe zoti Erdogan kanë mosmarrëveshje të mprehta në qasjet e tyre ndaj Sirisë dhe çështje të tjera kyçe të Lindjes së Mesme. Pas shpërthimeve me bombë të së shtunës në qytetin turk Reyhanli, kryeministri Erdogan pritet t’i bëjë trysni Presidentit Obama të mbajë një qëndrim më të ashpër ndaj Damaskut. Sinan Ulgen, kreu i institutit kërkimor Edam në Stamboll, thotë se kryeministri turk ka disa kërkesa konkrete për t’i paraqitur presidentit Obama. Por tani që Moska dhe Uashingtoni po punojnë së bashku për organizimin e një konference që synon një zgjidhje paqësore të konfliktit sirian, disa vëzhgues thonë se pritshmëria në Ankara është e ulët për ndonjë ndryshim të menjëhershëm në politikën amerikane. Megjithatë, analisti Ulgen thotë se Ankaraja dëshiron të shohë përtej përpjekjeve të tanishme diplomatike. Në Turqi, vëzhgues pranë partisë AK në pushtet thonë se presin që presidenti Obama të kërkojë ndihmë nga kryeministri në lehtësimin e përpjekjeve të tanishme diplomatike për ta bindur koalicionin opozitar sirian të marrë pjesë në konferencën e planifikuar të paqes. Ankaraja është mes përkrahësve më të fuqishëm të opozitës siriane. Ajo është kundër bisedimeve që do të përfshinin presidentin Assad ose ndonjë nga mbështetësit e tij të afërt. Uashingtoni do të kërkojë ndoshta zbutjen e këtij qëndrimi. Opozita siriane do të vendosë në një takim javën e ardhshme në Stamboll nëse do të marrë pjesë ose jo në konferencën e paqes. Një tjetër çështje potencialisht e mprehtë është ajo e marrëdhënieve izraelito-turke. Të dy këta aleatë kryesorë të Amerikës janë të angazhuar në përpjekjet e afrimit mes tyre pas vrasjes së nëntë shtetasve turq gjatë konfrontimit me komandot izraelitë në bordin e një anijeje ndihmash, e cila u përpoq të shkelë bllokadën e Izraelit ndaj Rripit të Gazës në vitin 2010. Asli Aydintasbas, gazetar i së përditshmes turke Milliyet, thotë se Presidenti Obama do të përpiqet ta përshpejtojë afrimin e tanishëm. Iraku parashikohet gjithashtu të jetë ndër temat e bisedimeve mes presidentit amerikan dhe kryeministrit turk. Dhuna sektare në rritje në Irak i ka tendosur marrëdhëniet mes Ankarasë dhe Bagdatit. Qeveria e zotit Erdogan dhe ajo e kryeministrit irakian Nuri al-Maliki akuzojnë njëra-tjetrën për nxitje të dhunës. Semih Idiz është korrespondent i gazetës Milliyet. Vizita në Uashington e zotit Erdogan pritet të sjellë thellimin e marrëdhënieve mes Shteteve të Bashkuara dhe Turqisë. Por vëzhguesit thonë se ndonëse dy vendet mund të kenë synime të ngjashme në rajon, mosmarrëveshjet mbeten, dhe suksesi i vizitës mund të varet nga fakti sesi do të trajtohen dallimet mes tyre.